### Beslutningstema

Der skal træffes beslutning om godkendelse til Tønder Boligselskab, afd. 1316, Campus Tønders køb af grund til opførelse af 42 almene ungdomsboliger og fælleshus.

### Historik

Efter forudgående godkendelse i Kommunalbestyrelsen blev skema A tilsagn 3. september 2021 fremsendt til Tønder Boligselskab, afd. 1316 Campus Tønder. Boligerne skal opføres på matrikel 43a [adresse] under Tønder.

### Sagsfremstilling

Domea.dk har på vegne af Tønder Boligselskab, afd. 1316, fremsendt ansøgning om godkendelse af køb af matrikel 43a [adresse] under Tønder.

I oktober 2022 er der indgået en betinget købsaftale mellem Tønder Kommune og Tønder Boligselskab, afd. 1316 om overdragelse af grunden på [adresse] sædvanlige salgsvilkår. Herunder er det aftalt, at grunden sælges, som den er og forefindes, og at køber ved uforudsete omkostninger, der bl.a. skyldes jordbundens beskaffenhed, har mulighed for at træde tilbage fra handlen, hvis omkostningerne hertil overstiger 200.000 kr. incl. moms.

Det er Tønder Boligselskab v/Domea.dks vurdering, at den aftalte adgang til at træde tilbage fra grundkøbet, såfremt jordbundens beskaffenhed skulle vise sig at medføre forøgede omkostninger, ikke i praksis er en mulighed. Dette som følge af, at jordbundens reelle beskaffenhed først vil blive endeligt klarlagt, når skema B for opførelse af ungdomsboligerne er godkendt, og byggeriet er gået i gang.

Tilsynet for det støttede byggeri har fået oplyst, at Domea.dk har fået udarbejdet en geoteknisk rapport med 9 målepunkter, der danner grundlag for entreprenørens tilbud om etablering af en sandpude. Entreprenørens tilbud er afgivet under forudsætning af, at de foretagne målinger er retvisende for hele grunden.

Tønder Boligselskab ved Domea.dk oplyser, at der i skema B, udover entreprenørens tilbud, er afsat 200.000 kr. incl. moms til yderligere fundering, såfremt der skulle være behov herfor. Overstiger udgifterne til fundering det i entreprenørers tilbud afsatte beløb samt de yderligere 200.000 kr. incl. moms i skema B, søges ekstraudgiften for fundering fundet i projektbesparelser og optimeringer.

Tilsynet for det støttede byggeri bemærker i den forbindelse, at der i skema B er taget højde for fuld udnyttelse af maksimumbeløbet, hvorfor eventuelle yderligere udgifter som følge af udfordrende jordbundsforhold ikke kan finansieres ved at forøge byggesummen.

Kommunalbestyrelsen skal som tilsynsmyndighed godkende, at Tønder Boligselskab, afd. 1316, køber grunden, som indgår i projektet.

### Lovgrundlag

Lov om almene boliger.

### Fagchefen for Politik og Strategi indstiller,

|  |  |
| --- | --- |
| at | Tønder Boligselskab, afd. 1316's køb af matrikel 43a [adresse] under Tønder godkendes, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 14. december 2023, pkt. 6:

Indstillingen anbefales.

### Beslutning

Indstillingen godkendt.

Ruben Schultz, Sonja Lind og Carl Holm deltog ikke i mødet.